Усмонхон Темирхон ўғли Алимов\nУсмонхон Темирхон ўғли Алимов, таниқли дин арбоби, муфтий.\n1950 йил 1 январда Самарқанд вилояти Иштиҳон туманида хизматчи оиласида таваллуд топган. Бошланғич таълимни ўша туманнинг 57-ўрта умумтаълим мактабида олган.\n1982-83 йилларда Бухородаги «Мир Араб» мадрасасида, 1983-87 йилларда эса Тошкент Ислом институтида, 1989-90 йилларда Марокашдаги «Каравайин» университетида таҳсил олган. 1987—2000 йиллар давомида Пайариқ туманидаги «Имом Бухорий» масжидида имом-хатиб, 2000 йилдан эса Ўзбекистон Мусулмонлар идорасининг Самарқанддаги бош вакили вазифасида фаолият олиб борган. 2006 йил 8 август куни эса Усмонхон Алимов Ўзбекистон мусулмонлари идораси раиси, муфтий лавозимига тайинланган.\nУ кишининг «Муҳаддислар султони», «Имом ал-Бухорий баракоти», «Ҳазрати Имом мажмуи», «Фарзанд тарбияси» ва бошқа асарлари бор.\nЎзбекистон мусулмонлари идораси раиси, муфтий Усмонхон Алимовнинг «Тафсири Ирфон» китоби «Шарқ» нашриёт матбаа корхонасида чоп этилди. Унда Қуръони Карим оятларининг маъно таржимаси ва тафсирини замондошларимизга тушунарли, содда ва равон етказишга ҳаракат қилинган. Қисқа фурсатда мазкур китоб ҳақида турли жойлардан илиқ фикрлар ва миннатдорлик изҳорлари келди.\nҚуръони Карим Аллоҳ таолонинг муборак каломи, Ислом динига оид барча ҳукмларнинг асосий манбаидир. Қуръони Каримни яхши билмаган, тушунмаган кишиларнинг асл ҳидоят йўлидан, ҳақ йўлдан чалғишлари, турли оқим ва ҳаракатларга алданиб қолишлари, миссионерлар ва бузғунчи оқимлар таъсирига тушишлари осон кечади. Шунинг учун халқимизни иложи борича Қуръони Карим билан яқиндан таништириш, унга бағишланган асарларни кўпроқ тарғиб қилиш ҳозирги пайтдаги муҳим вазифалардан саналади. Қуръони Карим маъноларининг Ўзбекистон мусулмонлари идораси раиси, муфтий Усмонхон Алимов таълиф қилган ушбу таржима ва тафсири шу йўлдаги хайрли ишлардан биридир.\nҚуръони Каримнинг ўзида ва ҳадиси шарифларда Қуръони Каримга бир қанча сифатлар билан таъриф берилган.\n«Ушбу Китоб (Қуръон) шубҳадан холи ва тақводорларга ҳидоятдир» (Бақара сураси, 2-оят);\n«Оятларини тафаккур қилишлари ва ақл эгалари эслатма олишлари учун Биз сизга нозил қилган муборак Китобдир» (Сод сураси, 29-оят).\n«Тафсири Ирфон» китоби Қуръони Каримнинг кўп мурожаат қилинадиган йигирма тўққизинчи ҳамда ўттизинчи жузлари маъно таржимаси ва тафсирига бағишланган.\nМамлакатимизда Ислом динининг асосий манбаи, Аллоҳ таолонинг муқаддас каломи бўлмиш Қуръони Каримга азалдан катта эътибор ва ҳурмат билан қаралган. Ҳозиргача Қуръони Каримнинг ўзбек тилидаги Олтинхон тўра, шайх Алоуддин Мансур, шайх Муҳаммад Содиқ Муҳаммад Юсуф, шайх Абдулазиз Мансур ва бошқалар амалга оширган маъно таржималари ҳамда тафсири босилиб чиққан.\nҚуръони Карим Аллоҳ таолонинг ақлларни лол қолдирувчи каломи бўлгани учун уни бошқа тилга мукаммал таржима қилишнинг имкони йўқ. Юқорида тилга олинган таржималар катта маҳорат билан, тил қоидаларига амал қилган ҳолда ўгирилган, буни асло инкор қилиб бўлмайди. Аммо Қуръони Карим оятларининг фасоҳати, балоғати, латофати қайта-қайта янгидан кашф бўлаверади. Чунки Қуръони Карим инсонларни яхшилик қилишга, бошқа халқлар билан тинч-тотув яшашга, қон тўкмасликка, ҳалол ва ҳаромни ажратишга, Аллоҳдан қўрқишга, Унга итоатда бўлишга чорлов билан тўлиб-тошган.\nЯна Қуръони Карим Ислом динига оид барча ҳукмларнинг асосий ва биринчи манбаидир. Мусулмон фақиҳлар бирор нарсанинг шариатдаги ҳукмини билмоқчи бўлсалар, албатта, энг олдин Қуръонга мурожаат қиладилар. Ўзлари излаётган масала ҳақида Қуръонда бирор ҳукм бўлса, уни дарҳол қабул этадилар. Ўша нарса Қуръонда бўлмаган тақдирдагина суннат, ижмо, қиёсга юзланадилар.\nМовароуннаҳр диёримиздан етишиб чиққан муфассирлар ёзган тафсирларнинг ниҳоятда кўплиги ва улар ҳозиргача қийматини йўқотмагани фикримиз далилидир. Абу Абдуллоҳ Муҳаммад ибн Исмоил Бухорийнинг «Тафсирул-кабир» номли тафсирлари бор, «Ал-Жомиъ ас-саҳиҳ» китобларида эса мингдан ортиқ ҳадис Қуръони Карим оятларининг тафсири ҳисобланади. Самарқандлик Имом Абу Мансур Мотуридийнинг «Таъвилоту аҳлис-сунна», Имом Абу Лайс Самарқандийнинг тафсири, Имом Жоруллоҳ Замахшарийнинг «Тафсирул-кашшоф», Имом Фахруддиннинг «Мафотиҳул ғайб», Имом Абул Баракот Насафийнинг «Мадорикут-танзил ва ҳақоиқут-таъвил» тафсирлари Ислом оламида машҳур. Марказий Осиёдан чиққан ёки шу ерда ўқиб, бошқа шаҳарларда истиқомат қилган уламолар томонидан яратилган бундан бошқа тафсирлар ҳам кўп. Масалан, тожик, татар, ўзбек тилларида ёзилган «Ал-Итқон», «Тафсирун Нуъмоний», «Тафсиру Мавокиб», «Тафсирут-тибён», «Тафсиру Мавлоно Яъқуби Чархий» ва бошқа мўътабар тафсирлар мавжуд.\nМуборак Рамазон ойи арафасида халқимизга тақдим этилган «Тафсири Ирфон» китобида оятлар маъноси замондошларимиз учун тушунарли, содда ва равон бўлишига ҳаракат қилинган. Бунда оятлар таржимасида қавс ичидаги изоҳлардан иложи борича воз кечилди. Оятларни тафсир қилишда ўтмишдаги ва ҳозирдаги улуғ муфассирлардан Абу Мансур Мотуридийнинг «Таъвилоту аҳли-сунна», Абул Фидо ибн Касирнинг «Тафсирул Қуръанил-азийм», Ибн Жарир Табарийнинг «Тафсири Табарий», Жалолиддин Суютийнинг «Ад-Дуррул мансур фи тафсирил бил-маъсур», Имом Абул Баракот Насафийнинг «Мадорикут-танзил ва ҳақоиқут-таъвил», яна Жалолиддин Суютийнинг «Тафсирул-Жалолайн», доктор Ваҳба аз-Зуҳайлийнинг «Тафсири Мунир» тафсирлари ҳамда рус, татар тилларидаги тафсирлардан истифода қилиш билан бир қаторда замонавий фан-техника ютуқлари ва кашфиётлари баён этилган илмий китоблардан ҳам фойдаланилган.


Пенсия ва нафақа: уларнинг фарқини биласизми? | Qalampir.uz\nПенсия ва нафақа: уларнинг фарқини биласизми?\nБу қизиқ\t09 Март 15:54 5766\nКоронавирус 101 та давлатга кириб борди\nЖуда кўпчилик пенсия ва нафақа тушунчалари бир маъноли деб ҳисоблайди яъни пенсия нафақа сўзининг русчаси деб хато ўйлашади (аслида, нафақа рус тилига “пособие” деб таржима қилинади). Оммавий ахборот воситалари, ижтимоий тармоқларда ҳам фойдаланувчилар пенсионер ва нафақахўр тушунчаларини синоним сифатида ноўрин ишлатишади.\nХўш, бу икки тушунчанинг фарқи нимада?\nЎзбекистон Республикасининг “Фуқароларнинг давлат пенсия таъминоти тўғрисида”ги Қонунига кўра, етарлича иш стажига эга бўлган фуқаролар ва уларнинг оилалари пенсия олиш ҳуқуқига эга. Ушбу Қонун билан давлат пенсияларининг қуйидаги турлари белгиланади:\n1. ёшга доир пенсия.\n2. ногиронлик пенсияси.\n3. боқувчисини йўқотганлик пенсияси.\n• эркаклар — 60 ёшга тўлганда ва иш стажлари камида 25 йил бўлган тақдирда;\n• аёллар — 55 ёшга тўлганда ва иш стажлари камида 20 йил бўлган тақдирда эга бўладилар.\nНогиронлик пенсиялари қонун ҳужжатларида белгиланган тартибда I ва II гуруҳ ногиронлиги бўлган шахс деб топилган иснонларга тайинланади. Меҳнатда майибланганда ёки касб касаллигига учраганда бериладиган ногиронлик пенсиялари иш стажидан қатъи назар, тайинланади.\nВафот этган боқувчининг қарамоғида бўлган меҳнатга қобилиятсиз оила аъзолари боқувчисини йўқотганлик пенсияси олиш ҳуқуқига эга бўлади. Пенсия ёшига етиб, зарурий иш стажига эга бўлмаган тақдирда, лекин камида 7 йиллик иш стажи мавжуд бўлса, бор стажига мутаносиб равишда тўлиқсиз миқдорда ёшга доир пенсия тайинланади.\nИш стажига эга бўлмаган фуқаролар ва уларнинг оилалари ушбу Қонунга биноан давлат пенсиялари олиш ҳуқуқига эга эмаслар. Уларнинг ижтимоий таъминоти Ўзбекистон Республикаси Вазирлар Маҳкамасининг 2011 йил 7 апрелдаги 107-сон қарори билан тасдиқланган “Пенсия тайинлаш учун зарур бўлган иш стажига эга бўлмаган қарияларга ва меҳнатга лаёқатсиз фуқароларга нафақалар тайинлаш ва тўлаш тартиби тўғрисида”ги низом билан тартибга солинади.\nМазкур Низом бўйича нафақаларнинг ҳудди пенсия каби 3 тури бор:\n1. ёшга доир нафақа.\n2. ногиронлик нафақаси (болаликдан ногиронлиги бўлган шахслардан ташқари).\n3. боқувчисини йўқотганлик нафақаси тайинланади.\nЁшга доир нафақа эркакларга — 65 ёшга етганларида; аёлларга — 60 ёшга етганларида; болаликдан ногиронлиги бўлган фарзанди бор оналарга — 55 ёшга етганларида тайинланади.\nҲақ тўланадиган иш бажараётган ёки бошқа даромад манбаига эга бўлган (алиментлар ёки стипендиялар олиш бундан мустасно) шахсларга ёшга доир нафақа тайинланмайди. Иш стажига эга бўлмаган шахсга (болаликдан ногиронлиги бўлган фарзанди бор оналардан ташқари) ёшга доир нафақа меҳнатга лаёқатли вояга етган фарзандлари, қариндошлари ёки Ўзбекистон Республикасининг Оила кодексига мувофиқ уларни таъминлашга мажбур бўлган бошқа шахслар бўлмаган тақдирда тайинланади.\nНогиронлик нафақаси ногиронлик содир бўлган ҳолларда, ёшидан қатъи назар, иш стажига эга бўлмаган I ва II гуруҳ ногиронлиги бўлган шахсларга тайинланади ва тўланади. Ишлаётган ёки ҳаёт кечиришнинг бошқа манбаларига (алиментлар ёки стипендиялар олиш бундан мустасно) эга бўлган I ва II гуруҳ нногиронлиги бўлган шахсларга нафақа тайинланмайди.\n“Фуқароларнинг давлат пенсия таъминоти тўғрисида”ги Ўзбекистон Республикаси Қонуни бўйича давлат пенсияси олиш ҳуқуқига эга бўлмаган шахснинг қарамоғида бўлган оиланинг меҳнатга лаёқатли бўлмаган аъзолари боқувчисини йўқотганлик нафақаси олиш ҳуқуқига эгадирлар.\nБундан ташқари, Вазирлар Маҳкамасининг 2013 йил 15 февралдаги “Кам таъминланган оилаларга ижтимоий нафақалар ва моддий ёрдам тайинлаш ва тўлаш тартиби тўғрисидаги низомни тасдиқлаш ҳақида”ги 44-сон қарори фуқароларнинг ўзини ўзи бошқариш органлари томонидан 14 ёшгача болалари бўлган оилаларга нафақа, бола икки ёшга тўлгунга қадар бола парвариши бўйича нафақа ва кам таъминланган оилаларга моддий ёрдам тайинлаш ва тўлаш тартибини белгилайди. Шунингдек, ишсизлик нафақаси, ишдан бўшатиш нафақаси каби нафақа турлари ҳам мавжуд.\nХулоса ўрнида айтадиган бўлсак, маълум иш стажига эга бўлган фуқароларга пенсия тайинланади ҳамда етарлича иш стажига эга бўлмаган қариялар, ногиронлиги бўлган шахсларга, шунингдек, кам таъминланган оилаларга, ишсизсизларга, шунингдек, меҳнат шартномаси бекор қилинган айрим ҳолатларда ва ходимнинг соғлиғига шикаст етказилганлиги ёки унинг вафоти муносабати билан нафақалар берилади.\n07 Апрель 19:04 72355\n08 Апрель 14:34 27431\n07 Апрель 13:14 25911\n07 Апрель 18:56 25315\n08 Апрель 12:12 24819


Чечен вазири хонандаларга расмийлар рухсатисиз куйлашни тақиқлади\n06 март 2021, Тошкент вақти: 01:31\nЧеченистон маданият вазири Хож-Бауди Дааев ижтимоий тармоқларда машҳур бўлиб кетган чечен поп-хонандаларига расмийларнинг рухсатисиз қўшиқ куйлаш ва концерт беришни тақиқлаб қўйди. Дааевнинг мусиқачилар билан бўлиб ўтган учрашувига оид лавҳа "Грозний" давлат телерадиокомпанияси орқали намойиш қилинди.\nЛавҳада таъкидланишича, сўнгги вақтларда YouTube “чечен урф-одатлари ва анъаналарини четлаб ўтиб”, кенг омма олдида чиқиш қилаётган ўзини артист деб ҳисобловчилар учун майдонга айланиб қолган.\nВазирга кўра, агар кимдир артист бўлмоқчи бўлса, унда албатта Маданият вазирлиги қошидаги махсус комиссия томонидан тасдиқланган репертуар бўлиши керак. Мазкур комиссия Чеченистон раҳбари Рамзан Қодиров топшириғига кўра ташкил этилган бўлиб, у қўшиқ “мусиқаси ва сўзларининг чечен маданиятига мос келиши”ни текширади. Комиссия расман маъқуллаганидан кейингина қўшиқ "халқ ҳукмига ҳавола қилиниши мумкин".\nМаданият вазири ўз ҳузурида йиғилганларга дуч келган жойда ва оғзига келган қўшиқни куйламасликни таъкидлайди, чунки “республиканинг отаси, ҳукумати ва қонунлари бор”.\nЛавҳа якунида вазир ҳузурига таклиф қилинган артистлар камера қаршисида “ўз билганларича” ижод билан шуғулланмасликка сўз берадилар.


Андижонлик расмий: Бутун вилоят ошқовоқ экишга сафарбар этилган!\n16 октябр 2021, Тошкент вақти: 17:35\nСуратда: Асака туманида боғдаги дарахтлар орасига ошқовоқ экиляпти.\nАндижон вилоятидаги бир қатор дон маҳсулотлари комбинатлари ишчилари оммавий равишда ошқовоқ экишга сафарбар қилинди. Ҳар куни ҳар бир комбинатдан юзлаб одамлар туманларда ўзлари учун ажратилган ерларга бориб ошқовоқ экаяпти. Расмийларнинг айтишларича, Вазирлар Маҳкамасининг топшириғи билан экилаётган ошқовоқдан тайёрланадиган пюре Россияга экспорт қилинади.\nАсака дон маҳсулотлари очиқ акциядорлик жамияти ишчилари Улуғнор туманида 40 гектар ерга ошқовоқ экиш ишларини якунладилар.\nБу ҳақда Озодликка хабар берган улуғнорлик манбага кўра, икки ҳафта давомида комбинатнинг юзлаб ишчилари туманда уларга ажратилган ерга ошқовоқ экиш билан машғул бўлишган:\n“Ҳар куни юзлаб одамни олиб келиб, далага қўйворишади. Улар кечгача уймаланиб ошқовоқ экишади. Нега бу йил бирданига ошқовоққа бунча қизиқиб қолишди, ҳайронман”, деди улуғнорлик манба.\nАсака дон маҳсулотлари комбинатининг исми сир қолишини сўраган ишчиларидан бири, Улуғнор туманида ошқовоқ экишни тугатиб, бу ишни энди ўзларининг туманида давом эттираётганини айтди:\n“Комбинатимизга ҳар жойдан ер ажратиб беришган. Куни-кеча Улуғнорда ошқовоқ экишни тугатдик. Энди ўзимизда боғ ораларидаги ерларга ошқовоқ экяпмиз. Бу ишга қарийб икки юз киши сафарбар қилинган. Мана ҳозир сиз билан боғдан гаплашиб турибман”, деди ишчи.\nАндижон дон маҳсулотлари очиқ акциядорлик жамиятининг ишчилари эса вилоятдаги бешта туманга сафарбар қилинган.\nБу ҳақда Озодликка гапирган ишчилардан бирининг айтишича, ошқовоқ экиш учун комбинат махсус агрономлар ёллаган:\n“Менимча, комбинат беш-олтита агроном ёллаган. Ўшалар билан ҳар сафар турли туманларга чиқиб ошқовоқ экяпмиз. Мажбуран олиб чиқишяпти. Чиқмасак, ишдан бўшайсан, деб қўрқитишяпти. Биз ҳозир, 40 чоғли ишчи Асака туманидамиз. Бошлиқларимизнинг айтишларича, биз узунлиги қарийб икки минг километр масофадаги эгатга ошқовоқ экиб чиқишимиз керак экан. ”, деди ишчи.\nАндижон вилояти ҳокимлигининг исми сир қолишини сўраган мулозими Озодлик билан микрофонсиз суҳбатда, ошқовоқ экишдан мақсад, ундан пюре тайёрлаб Россияга экспорт қилиш эканлигини айтди:\n“Бу - Вазирлар Маҳкамасидан бутун республика бўйлаб бўлган топшириқ. Хабарингиз бор, яқинда президентимиз Россияга бориб шартномалар қилиб келдилар. Шунинг учун ҳар куни селектор йиғилишларида ҳам шу гап бўляпти, яъни ҳамма ташкилотларга ер ажратилсин ва улар ошқовоқ эксин, деган. Ҳар бир вилоятда ошқовоқни пюре қиладиган МЧЖлар тузиляпти. Катталар "сенлар ошқовоқни етиштириб бер, қолгани билан ишинг бўлмасин", дейишяпти. Шунинг учун бутун вилоят ошқовоқ экишга сафарбар этилган”, деди ҳокимлик мулозими.\nЖорий йилнинг апрель ойида Ўзбекистон президенти Ислом Каримов Россия билан мева-сабзавотни экспорт қилиш ҳақидаги шартномани имзолаганидан сўнг, бутун республика бўйлаб сабзавот, полиз экинлари экиш кўпайтирилди.\nАйни пайтда, Озодликка боғбон-фермерлардан келган шикоятлар сони кўпайиб бормоқда.\nЖумладан, яқинда Самарқанд вилоятининг Жомбой тумани ҳокими аҳоли экинларни ҳимоя қилиш мақсадида аҳоли чорвасини “уй қамоғи”га олгани хабар қилинди.\nСамарқандлик боғбон фермерлар эса ҳокимият мевага кирган янги боғларни ҳеч бир асоссиз буздириб ташлаб, ўрнига сабзавот ва полиз экинлари эктираётганидан шикоят қилмоқда.\nШарҳларни кўринг (3)\nМирзиёев: четда ишлаётганларнинг даромадини солиққа тортиш мутлақо нотўғри


Тўғри йўлдаги «самарқандлик Робин Гуд»: у бўлиб ўтган ишлардан таассуфда\n19:07 / 23.12.2019\nСамарқандлик Бекзод Толибжонов 2018 йил бошида автомобил давлат рақамларини ўғирлаб, уларни қайтариб бериш учун эгаларидан арзимаган пул талаб қилгани учун қўлга тушган эди.\nУ автомобиль давлат рақамини қайтариб бериш учун 5 доллар миқдорида «товон пули» сўраган. 2000 йилда туғилган Бекзод жабрланувчининг автомобили олд ойнасига қуйидагича хат қолдириб, тўловни «Qiwi» электрон ҳамёни орқали амалга оширишни талаб қилган.\nТолибжонов ўз «хизмати» учун талаб қилаётган пулларининг бир қисмини хайрли ишларга сарфлашини ваъда қилгани учун «самарқандлик Робин Гуд» лақабини олган эди.\nЎша қилган қилмишидан пушаймон ва айни пайтда ҳаётдаги тўғри йўлини танлаб олган Бекзод таҳририятимизга мурожаат қилди.\n«2018 йилда мен бир жиноятга қўл урдим ва бундан ҳозир жуда афсусланаман. Бу ишим ҳаётимда ўз аксини қолдирди...» — дейди у.\nБекзод ўз қилмишига яраша жазосини олгач, тўғри хулоса чиқариб, ҳаётини изига тушириб олди.\n«Мен Ригадаги университетлардан бирига ўқишга кирдим. Бироқ афсуски, виза беришмагани учун ўқишга бора олмадим. Ҳозирги кунда мен мобил қурилмалар таъмири бўйича хизмат кўрсатмоқдаман. Шунингдек, турли аксессуарлар — смартфонларга ғилофлар сотаман. Янги хизмат кўрсатиш нуқталари очмоқчиман», — дейди Б.Толибжонов.\nУ жиноят содир этгач, нималарни бошдан кечирганини ҳам қисқача сўзлаб берди:\n«Ўша жиноятга қўл урганимдан сўнг мен муаммолар гирдобида қолдим. Табиийки, бу ота-онамга ҳам таъсир қилди, кўплаб яқинларим, қўшниларим мен билан гаплашмай қўйишди. Кўплаб дўстларим ҳам мен билан алоқа қилмай қўйишди. Бундай яккалаш, афсуски инсоннинг келажагига ёмон таъсир кўрсатар экан», — дейди у.\nШундан сўнг қандай қарорга келганидан ҳикоя қилди:\n«Биринчи суд мажлисидан сўнг ўзимнинг биринчи ишимни очдим — реклама агентлиги. Биз бинолар фасадига катта реклама баннерларини ўрнатар эдик. Мижозлар топардик, улар билан келишардик. Икки ойча ишладик, лекин бу иш ўзини оқламади. Вақтинча тўхтатдик. Ноябрь ойидан бошлаб аксессуарлар дўконини очдим. Энди ўз ишимизни ривожлантираяпмиз».\nБекзод биз билан суҳбат асносида бошқа тенгдошларига қисқача тавсиялар ҳам берди.\n«Мен барча ўз ишини очиб шуғуллансин, деган бўлардим. Ҳозир тадбиркорлар йили. Ўз ишингизни очиш учун имконият кўп. Ҳозирги кунда онлайн, интернет дўконлар тобора ривожланиб бормоқда. Ўзингиз маҳсулот ишлаб чиқармасангиз ҳам ўртада воситачилик ҳам қилишингиз мумкин. Бир пайтлар мен таваккал қилиб қўл урган иш билан шуғулланиш ярамайди», — деди Бекзод Толибжонов.\nҲа, ҳозир 19 ёшдаги Бекзод ўтган йили ўйламай-нетмай содир этган қилмишидан афсусда. Ҳаётда ўз ўрнини топиш учун тўғри йўлда ҳаракат қилмоқда. Биз унга муваффақият ва омад тилаб қоламиз.


23 январ 2022, Тошкент вақти: 04:45\nАҚШ молия вазирлиги Чеченистон президенти Рамзан Қодировни "Магнитский қора рўйхати"га киритди. Вазирликнинг билдиришича, Қодиров судсиз қотилликлар, қийноқлар ва инсон ҳуқуқлари бузилишининг бошқа кўринишларига алоқадордир.\nШунингдек, мазкур рўйхатга Чеченистондаги Аргун шаҳар полицияси бошлиғи Аюб Катаев ҳам киритилди. У гейларни таъқиб қилиш ҳамда қийноққа солишда гумонланмоқда. Бундан ташқари "Магнитский рўйхати"га россиялик Андрей Павлов, Алексей Шешеня ва Юлия Майорова ҳам киритилди.\n"Магнитский рўйхати"га АҚШ ҳукумати нуқтаи назарида коррупцияга ва инсон ҳуқуқлари бузилишига алоқадор одамлар киритилади. АҚШ конгресси "Магнитский рўйхати"га асос бўлган "Магнитский акти"ни 2012 йилда қабул қилган эди. "Магнитский акти"га ўхшаш қонунлар Британия, Канада ва Литвада ҳам бор.\nHermitage Capital Сергее жамғармаси юристи бўлган Магнитский Россия бюджетидан катта миқдордаги маблағлар ўғирланаётганини фош этган эди. Россия ҳукумати юристни солиқ тўлашдан бўйин товлаганликда айблаб ҳибсга олган. Магнитский 2009 йилда Москвадаги тергов изоляторида ҳалок бўлган.


25 сентябр 2021, Тошкент вақти: 01:57\nЎтган ҳафтада Россия COVID-19 қурбонлари бўйича дунёда тўртинчи ўринга чиқди: расмий қайдларга кўра, пандемия бошланганидан бери мамлакатда 150 мингдан ортиқ киши коронавирусдан ўлган. Бироқ бу статистикага шубҳа билан қаралмоқда. “Либеральная миссия” фонди экспертлари, Россия ҳукумати ўтган йилнинг кузида ҳам баҳордаги каби қаттиқ чекловлар жорий этганида эди, тахминан 220 минг кишининг ҳаётини сақлаб қолиш мумкин бўларди, дея таъкидлашмоқда.\n25 июль куни эълон қилинган маълумотга кўра, Россияда ҳар куни қарийб 24 минг одамда COVID-19 билан янгидан касалланиш ҳолатлари аниқланмоқда. Қурбонлар сони эса кунига 799 кишига етган.\n“Nature Medicine” журналида чоп этилган тадқиқотга кўра, Россияда коронавирусдан эмланишни хоҳловчилар Нигерия, Буркина-Фасо ва Руандадагидан ҳам кам, шу билан бирга, беш кишидан бири вакцинацияда “фитна назарияси”ни кўради. Одамларнинг бу қадар ишончсизлиги қисман Россия ТВ орқали аҳолига нотўғри ва зиддитли маълумотлар берилаётгани билан боғлиқдир.\nСўнгги халқаро тадқиқотлар эса эмланмаганлардан фарқли ўлароқ, эмланганларнинг коронавирус билан қайтадан оғриши хавфи сезиларли даражада камайишини кўрсатмоқда. Шу билан бирга, вакцина инсонни янги мутациялардан ҳам асрайди.\nДунёнинг кўп давлатларида янгидан касалланиш ҳолатлари ўсишда давом этмоқда. Вьетнам пойтахти Ханойда локдаун эълон қилинган, Буюк Британия ва Францияда ҳам беморлар сони кўпайган. Экспертлар эса вазият оғирлашаётганига эмланмаганлар сабабчилигини урғулай бошлади: айтилишича, уларнинг организмида вирус мутацияга учраши эҳтимоли катта.\nАҚШда янги беморларнинг 90 фоизи коронавируснинг “дельта” турини юқтириб олган ва уларнинг барчаси эмловдан ўтмаганлардир. Европада ҳам 68 фоиз ҳолатда касалланиш сабаби айни мутацияга бориб тақалмоқда.\nЖССТ маълумотига кўра, “дельта” жорий йил бошида Буюк Британияда аниқланган “альфа” мутациясидан кўра 55 фоизга тезроқ тарқалади. Шу боис Еврокомиссия эмловни тезлаштиришга чорламоқда. Айни пайтда ЕИда 200 млн киши (аҳолининг 54 фоизи) икки босқичли эмловдан ўтган. Ёз фасли охиригача 70 фоиз аҳолини эмлаш режа қилинган.\n“Дельта” мутацияси тарқалиши ҳукуматларни эмланмаганларга нисбатан чекловлар жорий қилишга ундади, аммо бу чоралар камситиш ўлароқ қабул қилинмоқда. Хусусан, Словакияда норозиликдан сўнг ҳукумат эмланмаганларга бепул тест таклиф қилди: тестдан манфий натижа билан чиққанлар эмланган фуқаролар каби имтиёзларга эга бўлади.\n24 июль куни Австралияда ҳам янги чеклов чораларига қарши норозилик намойишлари бўлиб ўтди. Мамлакатда ўтган йилнинг ёзидан бери энг юқори касалланиш даражаси кузатилмоқда. Кучайтирилган карантин чекловлари амал қиладиган минтақаларда аҳолининг ярмидан кўпроғи яшайди.\nФранцияда 21 июлдан бошлаб кинотеатр ва музейларга фақат эмланганларгина киритилмоқда. Ҳукумат қаҳвахона ва ресторанлар учун ҳам айни қоидаларни жорий этмоқчи. Мамлакат Сенати қонун лойиҳасига тест натижаси манфий чиққанларни ижтимоий имтиёзларда эмланганлар билан тенглаштирувчи қоидаларни киритди. Аммо ҳужжат эмланишни пайсалга солаётган фуқароларга нисбатан қаттиққўллиги билан машҳур президент Макрон тарафдорлари назоратидаги Миллий йиғилишда кескинроқ таҳрирда қабул қилиниши ҳам мумкин. 24 июль куни Париж ва бошқа шаҳарларда санитария рухсатномалари жорий этилиши ва мажбурий эмловга қарши оммавий намойиш бўлиб ўтган эди.\nЭнг репрессив чекловлар жорий қилаётган мамлакатлардан бири – Саудия Арабистони. 1 августдан бошлаб мамлакатда эмланганини тасдиқловчи сертификатсиз бозорлар, ресторанлар ва савдо шохобчаларига бориш тақиқланади. 9 августдан эса эмланмаганларга хорижга чиқишга рухсат берилмайди.\nОлимлар 56 мамлакатда коронавирус билан оғриган 3762 беморни кузатиб, касалликнинг оғир даври тугаганидан кейин ҳам давом этган 203 та симптомни аниқлашди. 66 та симптом эса беморларда касаллик юқишининг еттинчи ойида ҳам сақланиб қолаверган.\nШундан ҳолсизлик, диққатни жамлай олмаслик каби симптомлар энг кўп кузатилган. Галлюцинациялар, тери қичишиши, ҳайз даврийлиги бузилиши, юрак уриши ва бавл қилиш билан боғлиқ муаммолар, хотира сусайиши каби белгилар нисбатан камроқ қайд этилган.\nМаълумотларга кўра, “давомли ковид” билан оғриганларнинг 45 фоизи касаллик белгилари йўқолмаганлиги сабабли иш соатларини камайтиришни сўраб мурожаат қилишган.\nАввалроқ “давомли ковид”ни ўрганган Бирмингем университети олимлари вирус юқишидан кейинги биринчи ҳафтада бешдан ортиқ симптом мавжуд бўлган ҳолларда касалланиш беморнинг ёши ва жинсидан қатъи назар, бир неча ойгача чўзилиши мумкин.\nЧех олимлари ўтказган тадқиқотга кўра, ҳатто соғайиб кетган беморлар ҳам касалликдан сўнг неврологик муаммоларга дуч келмоқда. Улардан ярми уйқу, хотира ва нутқ бузилишидан ҳамда диққатни жамлай олмасликдан шикоят қилишади.\nАммо мутахассислар постковид ҳолати ҳақида хулоса қилиш учун бу маълумотлар етарли эмаслигини айтмоқда.\n“Вирус мия ҳужайраларига кириб олиши мумкин. Қолаверса, у қўзғатадиган иммуна реакцияси мияга енгил ва тикланадиган зарар етказади. Бироқ буларни ҳали синчиклаб ўрганиш зарур. Кўряпмизки, 20-30 фоиз беморлар шунақа муаммоларга дуч келишяпти, яъни уларда постковид бор”, дейди пульмонолог Владимир Коближек.


Фавқулодда ҳолатда 101 рақамига қўнғироқ қилинг. Нурободлик бувининг уйда қулфланиб қолган набираси шу йўл билан қутқарилди - zarnews.uz\nФавқулодда ҳолатда 101 рақамига қўнғироқ қилинг. Нурободлик бувининг уйда қулфланиб қолган набираси шу йўл билан қутқарилди\nБу ҳақда Нуробод тумани ФВБ бошлиғи ўринбосари Суҳроб Тоғаев хабар бермоқда.\nКеча тунги соат 22:00 ларда Мавжуда Дўсанованинг 1 ёшли набираси Нуробод шаҳарчаси Мустақиллик кўчаси, 9-уйда қулфланиб қолади. Ташқарига чиқиб қайтиб кирган онахон эшиги очилмаётганидан хавотирга тушиб, қўни-қўшнилардан ёрдам сўрайди. Бироқ уларнинг уринишлари ҳеч қандай натижа бермайди.\nФавқулодда вазиятни бартараф этиш, уй ичида қолган болакайни қутқариш учун тунги соат 01:00 ларда ёнғин хавфсизлиги диспетчерига (101 рақамига) қўнғироқ қилишади. Қутқарув гуруҳи воқеа жойига етиб борганида кўп қаватли уйдаги хонадон калити ичкарида қолган ва эшик қулф бўлган. Тажрибали қутқарувчилар деразага ўрнатилган панжараларни кесиб, ичкарига киришган. Уй эшиги очилиб, болакай бувисига топширилган.\nЭслатиб ўтамиз, кеча Пайариқ туманида ҳам шундай ҳолат кузатилганди.\nПахтачида қўй ва эчкиларни ўғрилаган 21 ёшли йигит ушланди\nкоронавирус куз-қиш мавсуми Жомбой Пайариқ ob-havo ўғирлик АҚШ “Самарқанд” халқаро аэропорти Грипп вакцина мактаблар кам таъминланганлар


Бургутлар — www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариБургутлар\nЧоп этилган 21.10.2017 07.02.2019 МуаллифZiyouz.uz\nБир тоғ этагидаги ғорда бир шаҳзода, бир айиқ, бир тулки ва бир бургут яшар эканлар. Бургут бутун дунёдаги бургутларнинг подшоҳи экан. Айиқ ҳам бутун дунёдаги айиқларнинг подшоҳи экан. Тулки ҳам дунёдаги барча тулкиларнинг подшоҳи экан. Кунлардан бир куни тулки ва бургут бир шаҳарга келибдилар. У шаҳар подшоҳининг бир гўзал қизи бор экан. Тулки айланиб юриб, шу қизни кўриб қолибди ва ғорга келиб шаҳзодага қизни жуда яхшилаб таърифлаб берибди. Шаҳзода шоҳнинг қизига ғойибона ошиқ бўлибди. Қизнинг васлига етолмай, кўп вақт хафа бўлиб юрибди. Шу вақтда бургут, айиқ ва тулкилар ундан нима учун хафа эканлигини сўрабдилар. Шаҳзода: «Менга ўша шоҳнинг қизини олиб берсаларингиз шунда менинг вақтим чоғ бўлади», дебди. Бургут ўрнидан туриб: «Э шаҳзодам, асло ташвиш қилманг, бу ишни тулки билан иккимиз бажарамиз», дебди.\nШаҳзода жуда хурсанд бўлибди. Тулки ва бургут шаҳарга келибдилар. Тулки шоҳнинг саройига кириб, қизнинг олдида думини қилпиллатиб юрибди. Бургут эса, қизнинг равоғи устида пойлаб турибди. Шоҳнинг қизи тулкини кўриб қувлабди, тулки секин-секин қизни алдаб кўчага олиб чиқибди. Шунда бургут осмондан келиб қизни кўтариб учибди ва шаҳзоданинг олдига олиб келибди. Тулки ҳам секин кириб келибди. Охири қизни йигитга никоҳ қилибдилар. Шаҳзода ва қиз бахтли ҳаёт кечира бошлабдилар. Улар ҳар куни қизни ғорга қўйиб, айиқни унга пойлоқчи қилиб, ўзлари ўрмонга ов қилгани кетишар экан. Орадан оз вақт ўтгач, қизнинг отаси шаҳарга жар чақиртирибди. Бироқ, у қизидан дарак топа олмабди. Шунда бир жодугар кампир шоҳнинг олдига келиб: «Шоҳим, қизингизни мен топиб бераман, севинчисига нима берасиз?» дебди. Шоҳ: «Нима мақсадинг бўлса, шунга етказаман», дебди. Кампир шоҳдан бир учар от олиб, йўлга равона бўлибди. Кампир бориб-бориб, ҳалиги қиз турадиган ғорнинг рўпарасидаги ўрмонга етибди. Жодугар отини ўрмонга яшириб, ўзи бир мусофир одам бўлиб, қизнинг олдига келибди. Шу вақтда шаҳзода, бургут ва тулкилар келиб қолибдилар. Кампир уларга ҳийла қилиб: «Мен мусофирман, пулим, молим йўқ, мени сизлар шу ерда олиб қолинглар, мен сизларнинг овқатларингизни пишириб бериб юрай», деб йиғлабди. Шаҳзоданинг кампирга раҳми келиб, ғорга олиб кириб кетибди. Ғорда ҳар куни кампир билан қиз қолиб, улар эса овга борибдилар. Кунлардан бир куни кампир, қизни ўрмонга томоша қилиш учун олиб чиқибди. Сунгра жодугар қизга учар отни кўрсатиб: «Қани, шу отга бир миниб кўрайлик-чи», деб қизни миндирибди ва ўзи ҳам миниб, қизни отаси — шоҳ олдига олиб келибди. Қиз шаҳзодадан айрилганига жуда хафа бўлиб юрибди. Кечқурун шаҳзода, айиқ, тулки ва бургутлар овдан қайтишиб қарасаларки, қиз ва кампир йўқ. Шаҳзода яна хафа бўлиб турса бургут ва тулкилар аввалгидек қилиб, яна қизни олиб келибдилар. Булар яна фаровон турмуш ксчира бошлабдилар.\nШоҳ кўрсаки, қизи яна йўқ. У дарҳол бутун аскарларини тўплабди. Жодугар кампир йўл кўрсатибди, сўнгра шоҳ барча аскарлари билан ғор олдига келибди ва: «Ҳой, шаҳзода! Нима учун сен менинг қизимни олиб қочдинг, кел, уруш қиламиз, қани, аскарларингни чақир!» деб даҳшат солибди. Шаҳзода бошини қуйи солиб тураркан, айиқ бир увиллабди, бутун дунёдаги айиқлар тўпланишиб, бир томонга саф тортиб турибдилар. Тулки ҳам бир увиллаган экан, ҳамма тулкилар келиб бир томонда турибдилар. Бургут эса, бир қичқирган экан, бутун дунёдаги бургутлар тоғлардан тошларни кўтариб келиб тепада турибдилар. Шу вақт шоҳ вазирига айиқ ва тулкиларни кўрсатиб: «Аскари оз экан урушни бошлаймиз», дебди. Вазир доно экан, юқорига қараб, бургутларни кўриб, юраги ёрилгудай бўлибди. Вазир шоҳга қараб:\n— Шоҳим, тепангизга қаранг! Уни кўряпсизми? Уруш қилмаймиз, шаҳзода билан яраш қиламиз, — дебди. Шоҳ бу ҳолни кўриб, дарров шаҳзода билан ярашибди ва у шаҳзодани ўз юртига куёв қилиб олиб кетибди. Сўнгра ҳаммалари мурод мақсадларига етибдилар.\n← Аввалги Аввалги Риштон бозорида “Рошидоний” халқ кутубхонаси очилди\nКейинги → Кейинги: Бўри билан тулки


Туркманистон: сайлов натижалари кутилмоқда\n07 май 2021, Тошкент вақти: 06:28\nТуркманистон Марказий сайлов комиссияси якшанба куни ўтказилган парламент сайлови натижаларининг келаси бир-икки кун ичида эълон қилинишини билдирди.\nМСК расмийларига кўра, рўйхатга олинган икки ярим миллион сайловчининг 94 фоизи 14 декабр куни овоз берган.\nПарламентдаги 125 ўрин учун ўзаро кураш олиб борган барча 288 нафар номзоднинг мамлакат президенти Қурбонқули Бердимуҳаммедов сиёсатини қўллаб-қувватлаши айтилади.\nАйни пайтда туркман сайловларини МДҲ номидан назорат қилган кузатувчилар ушбу сайлов эркин ва демократик тамойилларга мос тарзда ўтказилганини қайд этди.\nЕХҲТ ҳам ушбу сайловни назорат қилиш учун Ашхоботга кичик кузатувчилар гуруҳини юборган эди.\nРасмий Ашхобот ғарблик журналистларнинг мазкур сайловларни ёритишига рухсат бермади.


Ш. Турсун ўғли. Умрини ёниб, ёқиб ўтқазган шоир (Владимир Маяковский) - www.ziyouz.uz\nБош саҳифа Илм ва фанАдабиётШ. Турсун ўғли. Умрини ёниб, ёқиб ўтқазган шоир (Владимир Маяковский)\nЧоп этилган 09.10.2018 01.02.2021 МуаллифZiyouz.uz\nЯқин тарихдан маълумки, ХХ аср рус адабиёти ҳақида сўз кетса, унинг энг улкан дарғалари рўйхатининг бошида Владимир Владимирович Маяковский номи зикр этилар эди. Унга Шўро ҳокимияти ва машъум қисматларга сабаб бўлган Улуғ Октябрнинг толмас куйчиси ва солномачиси сифатида таъриф берилар эди.\nҲозирда Улуғ Октябрь тушунчасининг бутун моҳияти маълум бўлиб, халқларнинг порлоқ келажаги ҳақидаги тушунчалар тумтароқ бўлган бир даврда Маяковскийни “замон аравасидан” тушириб қолдириш, ҳатто уни умуман унутиш кайфияти пайдо бўлди. Худди унинг ўзи бир пайтлар рус футуристларининг Манифестида “Пушкин, Достоевский, Толстойларни Замона пароходидан итқитиб юбориш керак. Ўтмиш ниҳоятда чиркин”, деб ёзганидек, орадан етмиш йиллар ўтиб, ўзи ҳам шундай қисматга дучор бўлиши мумкинлигини хаёлига келтирганмикин? Гарчи В.В.Маяковский ёшлиги ва замонасининг ёвқурлиги ҳавосига берилиб, ўзигача бўлган буюк шеъриятни инкор этган бўлса-да, бугун унинг шеъриятига ҳам ўзи каби шундай муносабатда бўлиш ўта калтабинликдир. У ҳар қандай вазиятда ҳам, ҳақиқий шеър ихлосмандлари учун шеъриятда бурилишлар ясаган, тажрибалар қилган, янги сўз айтиб, ўз овози билан жаҳон шеъриятининг атоқли намояндасига айланган санъаткор сифатида баҳоланади ва қадрланади. Қолаверса, у вақти билан ўзининг дастлабки бодинамо саркаш шиорларидан воз кечиб ҳам улгурган эди…\nВладимир Маяковский 1893 йилнинг 7 июлида Грузиянинг Кутаиси шаҳри яқинидаги Бағдодий қишлоғида ўрмончи Владимир Маяковскийнинг хонадонида икки қиздан кейинги орзиқиб кутилган ўғил бўлиб дунёга келди. Унинг опалари Людмила ва Ольгадан кейин хонадонда икки ўғил туғилган, бироқ улар ҳали гўдаклигидаёқ нобуд бўлган эди. Шунинг учун ҳам орзиқиб кутилгани ва айнан отасининг 36 ёшга тўлган кунида туғилгани учун ҳам ўғилга ота номи билан Владимир дея исм қўйишади.\nЎғилнинг тарбияси билан оилада асосан она шуғулланади. Шоирнинг онаси Александра Алексеевна узоқ яшаб, 87 ёшида ўғлининг ҳам ўлимини кўриб вафот этди. Нафақат ўлимини, фарзандининг шоир сифатида мислсиз шону шуҳратга кўмилиб улуғланганлигини ҳам кўрди ва у ҳақида “Владимир Маяковскийнинг болалиги ва ўсмирлиги” номли китоб ёзиб қолдирди.\nВолодя 9 ёшида Кутаисидаги гимназияга ўқишга киради, шу ерда тўрт йил ўқиб, турли инқилобий ғоялар, тақиқланган ҳар хил адабиётлар таъсирига берилади, гимназистларнинг турли сиёсий ҳаракатларида қатнашади.\n1906 йилининг февралида Маяковскийнинг отаси тўсатдан, оддий тасодиф туфайли қўлини шикастлаб, қон бузилишидан азобланиб вафот этади.\nШу воқеадан кейин Маяковскийлар Кутаисидан кўчиб кетиб, Москвада жойлашадилар. Москвада Владимирнинг опалари турли байрам қутилари, ҳайитлик тухумларини бўяш билан шуғулланар, бўлғуси шоирнинг ўзи эса уларни олиб чиқиб сотар, оила тирикчилигини юритар эди.\nУ 1908 йили 15 ёшида большевиклар партиясига аъзоликка ўтиб, тарғибот-ташвиқот ишлари билан шуғулланади. Уч марта қўлга олинади. 1909 йили ўн бир ой Бутир қамоқхонасида бир кишилик камерада сақланади ва балоғат ёшига етмаганлиги учун қўйиб юборилади. Ана шу даврларини эслаб шоир ёзган эди: “Ўн бир ойлик қамоқ даври мен учун ниҳоятда муҳим бўлди. Аввалги ўқиганим назарий адабиётлардан сўнг қизиқарли беллитристикага шўнғидим, барча янги нарсаларни ўқиб тугатдим. Хусусан, Белий, Бальмонт каби символистларни… Ўзим ҳам яхшилаб ёзишга ҳаракат қилдим, аммо бу ёзганларим кўнгилдагидек чиққан деб айтолмайман… Шу тарзда бутун бир дафтарни тўлдирдим. Қамоқдан чиқаётганимда ўша дафтарни олиб қўйишди. Замонавий асарларни ўқиб тугатгач, классикага ўтдим. Байрон, Шекспир, Толстой. Энг сўнгги ўқиган китобим “Анна Каренина” бўлди. Аммо уни ўқиб тугатолмадим. Тунда чақириб, чиқариб юборишди.” Маяковский ана ўша қамоқ дафтаридаги шеърларини ўз ижодининг бошланғич даври деб ҳисоблаган эди.\n1911 йили Маяковский Тасвирий санъат, ўймакорлик ва меъморчилик ўқув юртига кириб ўқий бошлайди. Шу ерда у рус футуризм йўналишининг асосчиларидан бири шоир ва рассом Давид Бурлюк билан танишади. Ана шу шахс Маяковскийнинг инсоний ва ижодий тақдирида ниҳоятда катта роль ўйнайди. У Бурлюкнинг қистови ва таъсирида ўзининг биринчи нашр учун мўлжалланган профессионал асари “Арғувон ва оқ” (“Багровый и белый”)ни яратади. Бурлюк Маяковскийни Велемир Хлебников, Алексей Крученних каби бошқа рус футуристлари билан таништиради. 1912 йилнинг 17 ноябрида “Саёқ ит” (“Бродячая собака”) номли мўъжазгина кафеда Маяковскийнинг дастлабки оммавий чиқиши уюштирилади. Шу йилнинг декабрида шоир “Ижтимоий дидга тарсаки” номли альманахда илк бор “Тун” ҳамда “Тонг” шеърларини чоп эттиради. Айнан шу альманахда рус футуристларининг манифести ҳам эълон қилинган эди. Орадан бир неча ой ўтиб, Маяковскийни ижодий доираларда машҳур қилган “Мен” номли биринчи шеърлар тўплами нашр этилади. Тўпламдаги шеърлар мутолаадан кўра кўпроқ эстрададаги чиқишларга мўлжалланган эди. Шеърлар гўё парчаланган, махсус зинапоя шаклидаги интонациялар асосига қурилган эди. Шу кезларда шоирнинг “Владимир Маяковский” номли дастурий трагедияси ҳам яратилади ва унда шоир келгусида ўз жонига суиқасд қилишини башорат қилгандек эди. Бу пьеса Петербург шаҳрида “Луна-парк” театрида саҳналаштирилади. Премьера ҳуштаквозлик ва шовқин-сурон билан ўтади.\n1912 йилдан Маяковский доимий равишда янги санъат масалаларига бағишланган баҳсларда, турли кўргазма ва бадиий кечаларда, авангардчи шоир ва рассомларнинг йиғилишларида чиқишлар қилади. Унинг шеърияти кўпроқ тасвирий санъат билан боғлиқ бўлиб, турлича авангард шакллар, аввало кўз учун мўлжалланган ифодалардан иборат эди. Шоирнинг чиқишлари, турли давралардаги нутқ ва маърузаларидан келиб чиққан жанжаллар билан, ҳатто муштлашишлар билан ўтарди. Шу сабабли Маяковский ва Бурлюк 1914 йили ўқув юртидан ҳайдаладилар. Ўша йили Биринчи жаҳон урушининг бошланиши шоир ҳаётида ҳам муайян ўзгаришлар юз беришига сабаб бўлди. У урушнинг моҳиятида нима ётганини англаб етди ва унга нисбатан ўз нафратини яширмай, шундай изҳор қилди: “Уруш қабоҳатдир, уруш орти эса ундан ҳам баттарроқ.” Шоирнинг бу сўзларида урушдан фойдаланиб, унинг ортидан манфаат қидираётган, бойлик орттираётган қаллобларга нафрати ҳам ифодаланган эди.\n1915 йилнинг майида Маяковский Санкт-Петербург яқинидаги ижодкор зиёлиларнинг дала-ҳовлилари жойлашган Куоккала шаҳарчасига сафар қилади. Шу ерда у Максим Горький, Корней Чуковский каби ижодкорлар билан танишади. Унинг “Иштондаги булутлар” номли машҳур поэмаси шу ерда яратилади. Шоир бу поэмасини инқилобгача ёзган энг яхши асари деб эътироф этган эди.\n1915 йилнинг июлида Маяковский эр-хотин Осип ва Лиля Бриклар билан танишади. Танишув ва сўнгра яқинлашув асносида Лиля Брикка кўнгил қўяди. Лиля Брик ҳам Маяковскийга бефарқ эмаслигини яширмагани ҳолда шоир билан ҳам, ўз эри Осип Брик билан ҳам ишқий муносабатларини то улар вафот этгунига қадар сақлаб қолади.\n1917 йилги февраль инқилоби ва ундан бироз ўтиб содир бўлган Октябрь инқилоби Маяковскийнинг инсоний ва ижодий тақдирида чуқур из қолдирди. У Октябрь тўнтариши пайтида Смольнийда эди. “Қабул қиламанми ёки йўқ? Менинг учун бундай саволнинг ўзи йўқ эди. Менинг инқилобим. Смольнийга бордим. Ишладим. Нима тўғри келса шуни қилдим.” Таъкидлаш жоизки, инқилобда шоир ўтмишдаги барча хўрлик ва ҳақоратлар учун қасос имкониятини кўрган эди. Шундан кейинги йилларда Маяковскийнинг истеъдоди бор бўйи билан намоён бўлди. “Ҳайқириқ”, “Сўл марш”, “Мистерия Буф”, “150 000 000”, “Владимир Ильич Ленин”, “Жуда соз”, “Севаман” каби асарлари ўша йиллар маҳсули ҳисобланади.\nМаяковский 1918 йилдан кинематография соҳасига ҳам қизиқиб қолади. У кино учун Жек Лондоннинг “Мартин Иден” романи асосида “Пул учун туғилмаган” ҳамда “Бегойим ва безори”, “Фильм жодуси” каби киносценарийлар яратди ва улар асосида суратга олинган фильмларда актёр сифатида иштирок этди. 1919 йилдан шоир РОСТА – Россия Телеграф Агентлигида фаол ҳамкорлик қила бошлади. “РОСТА ойнаси” номли машҳур ҳажвий-ташвиқий плакатларни шоир ва рассом сифатида безаб боради.\nМаяковский шўролар даврида ҳам футурист, аниқроғи, коммунистик футурист бўлиб қолди. 1922 – 28 йилларда “ЛЕФ” – санъатнинг чап қаноти уюшмасига раҳбарлик қилди. Шу йилларда мамлакат бўйлаб ва хорижга сафарларга чиқди. Латвия, Франция, Германия, Испания, Куба, Мексика ва Америка Қўшма Штатларида бўлди. Ҳаётининг сўнгги йилларида драматургияга кўпроқ қизиқди. 1928 йили “Суварак”, 1929 йили “Ҳаммом” номли сатирик пьесаларини яратди. Улар машҳур театр ислоҳотчиси В.Мейерхольд томонидан саҳналаштирилди.\nАна шу ўтган йиллар давомида Маяковский Лиля Брик билан яқин муносабатларини давом эттирди. Гарчи орада яна учта аёл билан ишқий саргузаштларни бошидан кечирган бўлса-да, унинг ягона муҳаббати Лиля Брик бўлиб қолди.\n1930 йил февралда Маяковский Россия пролетар ёзувчилари ассоциациясига (РАПП) қабул қилинади. Шу ҳаракати боис унинг кўпгина собиқ адабий сафдошлари ундан юз ўгирадилар. Ўша кунлари “Маяковскийнинг 20 йиллик ишлари” кўргазмаси очилади. Аммо кўргазма муваффақият қозонмайди. Шоирнинг шахсий ҳаётида ҳам Л.Брикнинг бетайин феъл-атвори туфайли тушкун кайфиятга етакловчи ҳолатлар юз бераётган палла эди. У шу кезлари алам устида Москва Бадиий театри актрисаси Вероника Полонская билан турмуш қурмоқчи бўлади. 1930 йилнинг 14 апрель куни шоир Полонская билан учрашиб, ундан театрдан бўшашни ҳамда яшаб турган оиласини тарк этишни талаб қилади. Полонская розилик бермайди ва у Маяковский ҳузуридан чиқиб кетар экан, ортидан ўқ овозини эшитади. Саросимада хонага қайтиб кирганида буюк шоирнинг гилам узра қонга беланиб ётганини кўради. У ўз жонига қасд қилган эди. Гарчи шоирнинг ўлими ҳақида кейинчалик “махсус уюштирилган”, “ташкил этилган” деган ривоятнамо гаплар тарқатилган бўлса-да, аслида унинг ўлими шу тахлит оддийгина содир бўлган эди.\nҲаётини ёниб, ёқиб ўтқазган Владимир Маяковскийнинг таржимаи ҳоли, ижодий йўли қанчалар мураккаб бўлмасин, у санъаткор шоир сифатида рус шеъриятини янгилаб, бойитиб, юксалтириб ўтди, буюк шоир сифатида жаҳон адабиёти тарихидан мустаҳкам ўрин олди.\nШ. Турсун ўғли тайёрлади\n← Аввалги Аввалги Комил Хоразмий (1825-1899)\nКейинги → Кейинги: Парижлик даҳо (Клод Дебюсси)